Сырма Ашәпҳа, Sputnik
Алиса Шәқьериаԥҳа, Баграт Шьынқәба ихьӡ зху Аҟәатәи актәи абжьаратә школ даушьҭымҭоуп. Аҵара лҵоит Ростовтәи аҳәынҭқарратә техникатә университет аҿы, архитектор-апроектҟаҵаҩ изаанаҭ ала. Лара дхәыҷаахыс арҿиара бзиа илбоит, иагьлыцааиуеит. Убри аҟынтә азаанаҭ алхра аамҭа анлыдгыла, гәыҩбарак ҟамҵакәа лгәы иаҭахыз алылхит. Ҳазҭагылоу аамҭазы, адунеи аҿы аҭыԥ змоу аҿкы чымазара иахҟьаны аҳәаанырцә аҵара зҵо астудентцәа рыҩны иҟоуп, рырҵаҩцәеи дареи рҽеимардоит ҭелла, акомпиутерттә хархәагақәа рыла. Убас Алисагьы, лҩызцәа аӡәырҩы реиԥш, лҵара мҩаԥысуеит абри иҟоу аҭагылазаашьаҟны.
Арҭ амшқәа рзы Алисеи сареи акыр ихаҭәааз ҳаиҿцәажәара мҩаԥысит. Лзаанаҭ инаҷыданы илылоу аҟазара амаӡеи, лдунеихәаԥшышьеи сыргәылалырԥшит.
"Сара схәыҷаахыс арҿиара бзиа избоит. Еснагь сазхәыцуан ҵарак ҵаны стәыла сызлацхраашаз, ахаҿра ахьсырԥшӡашаз, аҭоурых ду иамоу аихаҳара ахьсылсыршашаз. Абжьаратә школ саналга, сара араҟа аԥышәарақәеи аицлабреи сырхысит, ҳҳәынҭқарра исзоунажьыз алимит абзоурала хәыда-ԥсада иреиҳау аҵараиурҭа сҭалеит. Ааи, аҳәаанырцә аҵара сҵоит, аха уи шыхсыркәшалак Аԥсныҟа схынҳәуеит, араҟа аусура салагарц гәҭакыс исымоуп", - ҳәа азгәалҭеит Алиса Шәкьериаԥҳа.
Алиса Шәқьериаԥҳа излалҳәо ала, рҵаратә ароцесс даара аинтерес аҵаны имҩаԥысуеит. Атеориа анаҩс, алшара рымоуп рԥышәа аизырҳаразы егьырҭ ақалақьқәа рҭаара, рырҿиара шәыгарацәала аԥсы ахаҵара.
"Санкт-Петербург, Прага, Ҟрым уҳәа апрактика ҳахысуан. Убри аан аҭыԥ амоуп досу дахьынхо атәылаҿы аԥышәа ахысра. Сара актәи акурс аҟны аҵара анысҵоз Санкт-Петербург сыҟан, анаҩс Ҟрымҟа ҳдәықәырҵеит, ҳазҭоу ашықәс азы аҩны сҟалоит, араҟа сахысуеит аԥышәа аизырҳара. Санкт-Петербург даараӡа исгәаԥхеит, уаҟа ҳара иҭаҳхуан архитектуратә ргыларақәа, аграфика, аҿыханҵа, ахәшала ҳҭыхуан. Еиуеиԥшым аҭыԥқәа ҳарҭаауан, ҳаҟан Петергоф, уаҟа иҟоу абаҳчарақәа улаԥш хырымкырц залшом. Еиуеиԥшым аракурсқәа рыла ҳҭыхуан, мышкы иалагӡаны аграфикатә усумҭақәа хәба иреиҵамкуа ираҳҭон, анаҩс урҭ ирыгыз-ирыбзаз ҳарҽеиуан",- лҳәеит аҭыԥҳа.
Астудентцәа зҭаауаз ақалақьқәа рахь хымԥада ирыцын урҭ рырҵаҩцәа, ирзеиҿыркаауаз аныҟәарақәа рҟны ирзеиҭарҳәон ирбоз архитектурақәа рҭоурых.
"Усҟан ҳара ҳтәаны ҳҭыхуан, иаҳзеиҭарҳәоз ахҭысқәа ирыҵаркуаз ажәытә аамҭа ҳаанахәон. Убас еиԥш иҳадаҳқылон иҳаҳауаз ажәабжьқәа, ҳара ҳнапалаҵәҟьа убарҭ ахыбрақәа ҳаргылазшәа. Избанзар, раԥхьа ҳара урҭ ахыбрақәа зегьы ақьаад аҿы ианаҳҵон, нас ҳала аҿаԥхьа еизҳауан. Ҳара ҳаҭааит амузеи, аха иаразнак ала зегьы ҳзымбаӡеит, ҩымш ҳныҟәон уахь. Ателефон ианаҳҵон иаҳгәаԥхоз, уи ҳхы иархәаны амузеи ҳандәылҵлак ажәахәқәа ҟаҳҵон, ҳҵарахьы ҳаныхынҳәлак аихшьаала ҟаҵаны иаҳбаз-иҳаҳаз ҳазааӷылон", - ҳәа азгәалҭеит архитектор қәыԥш.
Ауниверстиет аҟны имҩаԥысуа аконференциақәа дрылахәуп Алиса Шәқьериаԥҳа. Уа досу изалху атема ала ажәахәқәа ҟаиҵоит.
"Сара стема Петергоф аиреи ашьақәгылареи иахьатәи аԥсҭазаареи иазкын. Пиотр актәи иԥшәмаԥҳәыс Екатерина ҳамҭас илиҭаз аҳҭынроуп, уаҟа дара шамахамзар иҟаӡамызт, еиҳарак рмаҵуцәа ракәын инхоз. Петергоф сахцәажәозар ажәа мыцхәы аҭахӡам - иблахкыгаҵәҟьоуп. Уахьынаԥшааԥшлак зегьы кәалыкәаџьоит, иџьашьатәу лакәк иаҩызоуп", - ҳәа лхәыцрақәа ҳацеиҩылшон Алиса.
Арҿиара знапы алаку ауаҩы, еснагь аҿыц ԥшаарақәа дрышьҭоуп, адунеи даҽа блак ала дахәаԥшуеит, иԥыло асахьақәа ихы-игәы аҟынтә иаауа аԥшшәқәа рыла аԥсы рхеиҵоит.
"Ҟрым ҳаныҟаз еиҳарак аҿыханҵа акәын аус здаҳулоз, ахәша иазку амаҭәар еиҳа ҳҽадцаланы иҭаҳҵаауан, ахархәара аҳҭон. Арҵаҩцәа уи иатәыз атехника ҳзеиҭарҳәон, уаанӡа ҳахысӡомызт, аха ирыӡбеит ҳдыррақәа ари ахырхарҭала еиҳа иҳарҭбаарц, ишдыру еиԥш, ахәша - асахьаҭыхцәа зегь реиҳа рхы иадырхәо маҭәашьаруп. Ахәшала аԥасбара еиԥш, ҳара иҭаҳхуан архитектура, уа иҟаз ижәытәтәиу аџьаама. Аҭоурыхи аҿыханҵеи реимадарала ажәытә аамҭа ҳҽагәылаҳхалон", - лҳәеит Алиса Шәқьериаԥҳа.
Алиса лҵарадырра шеизҳауа еиԥш, еизҳауеит лдунеихәаԥшышьагьы, лара дышқәыԥшӡоугьы лхәыцрақәа ҵаулоуп, лылаԥшҳәаа акыр иҭбаауп.
"Ахԥатәи акурс аҿы ааглыхратә практика ҳахысуан. Уи шьақәгылан ҩ-хәҭакны: архитектуратә, ақалақьыргыларатә ҳәа. Усҟан сара аҩныҟа сааит, араҟа аҳәынҭқарратә наплакы Аԥсныргылара аҿы апрактика сахысуан. Аҩныҟатәи адҵа сырҭеит, мчыбжьык аҩнуҵҟа Гагра амшын аԥшаҳәа ҭысхуан, зегьы хәҭа-хәҭала ҳазааҭгылон, аиаша шәасҳәоит уи даара анырра бзиа снаҭеит. Еиҳа еилыскаауа салагеит архитектуратә усура закәыз", - лҳәеит Алиса Шәқьериаԥҳа.
Адунеи аҿы иҟалаз ачымазара ҿкы иахҟьаны Алиса лҩызцәеи лареи рҵара ааныжьны рыҩныҟақәа рахь иаар акәхеит. Аха зымҩа итәам, рырҵаҩцәеи дареи рҽеимардоит, излауала алекциақәа ирхысуеит, рырҵаҩцәа рабжьгарақәа ирзыӡырҩуеит. Архитектуаратә маҭәарқәа рахь еиҳа ихадаратәуп ҳәа иԥхьаӡоу апроектеиқәыршәара рҽазҵәылхны рҽазыҟарҵоит Алиса курск аҿы аҵара лыцызҵо лҩызцәе лареи, убри аан иазгәалҭоит рырҵаҩцәа рџьабаа акыр ишырацәо.
"Хәажәкыра 18 инаркны ҳаушьҭуп акарантин иахҟьаны. Аха, ҳарҵаҩцәа иҳаилдыркааит аҵара шаанымкылахо, еиуеиԥшым аплатформақәа аадыртит, еиуеиԥшым апрограммақәа аԥырҵеит дареи ҳареи ҳаимадаразы. Мышқәак ус ҳаҟан, анаҩс аҵара мҽхакы ҭбаала нап аҳаркит. Иарбоу аамҭазы агәаҭаратә усурақәа ҳарҵаҩцәа ирзаҳашьҭуеит, хаҭа-хаҭала ианҳаҿцәажәо ыҟоуп, иара убас гәыԥ-гәыԥла ҳҽеидкыланы алекциақәа ҳанырзыӡырҩуагьы. Алекторцәа ишиашоу ицо аефир анымҩаԥырго ыҟоуп, хымԥада ҳара уи ҳалахәуп, ҳадҵақәа наҳагӡоит абасала", - ҳәа азгәалҭоит Алиса Шәқьериаԥҳа.
Лҵара инаҷыданы зыӡбахә ҳамоу аҭыԥҳа аӡахразгьы лнапы ҟазоуп. Уи лара дхәыҷаахыс лан Мадина Ҷанԥҳа лҟынтә илбоз акәын.
"Зегь раԥхьа иргыланы аӡахра аусхк схазы исырҿиар сҭахуп. Аханатә сара схазы амаҭәа зӡахуа салагеит, ак ԥысҟон, ак еиқәсыршәон, исзеилымкаауаз сан слазҵаауан, ислырбон еиҳа ииашаны ишыӡахтәыз. Анаҩс хәыҷы-хәыҷла амаҭәақәа рыӡахра цәгьамкәа исыцааиуа иалагеит. Аԥсшьара ансымоу, сан иаартны илымоу ателье аҿы слыцхраауеит, иҟоуп схазы ианызӡахуа, нас санду лзы", - лҳәеит Алиса дԥышәарччо.
Абасала, Алиса Шәқьериаԥҳа аԥсабара илыланаҵаз аҟазареи лхы аус адулареи, лҵарадырра аизырҳареи ирыбзоураны акыр улеигәырӷьаратәы дыҟоуп. Лырҿиартә дунеи аҿы илзеиӷьаҳшьоит акәҿиарақәа, аихьӡарақәа, анасыԥ лаша!